  

# TENIS

***Propozicije***

Članak 1.

Natjecanje će se održati za studente i studentice zasebno po principu ekipnog natjecanja. U jednom suprotstavljenom susretu igra se 2 singla i jedan susret u paru.

Članak 2.

Ekipu sačinjava 2-4 igrača odnosno igračice. Za pojedini susret može se prijaviti maksimalno do 4 igrača / 4 igračice. Susret može započeti ekipa s najmanje 2 igrača / 2 igračice. Prijavljene ekipe bit će svrstane u skupine. Broj skupina ovisiti će o broju prijavljenih ekipa.

Članak 3.

Natjecanje se održava po jednostrukom bod-sustavu, a završnica po kup-sustavu. U završnicu natjecanja ulaze dvije prvoplasirane ekipe iz svake skupine. (A1:C2 - D1:B2 - C1:A2 - B1:D2)

Članak 4.

Za pobjedu se dobiva 2 boda, za poraz 1 bod, a za neodigran ili nedovršen susret oduzima se 1 bod. U završnici po kup-sustavu razigrava se za plasman od 1. do 4. mjesta.

Članak 5.

Igra se na dva dobivena susreta.

U slučaju rezultata 1:1 nakon dva pojedinačna susreta, odlučuje susret u parovima. U skupini i četvrtini finala svi pojedinačni mečevi i parovi igraju se na jedan dobiveni set do šest dobivenih gemova.

U slučaju rezultata 6:6 u gemovima primjenjuje se pravilo pripetavanja (tiebreak do 7 poena).

U razigravanju za poredak od 1. do 4. mjesta svi pojedinačni mečevi i parovi igraju se do devet dobivenih gemova. U slučaju rezultata 8:8 u gemovima primjenjuje se pravilo pripetavanja (tiebreak do 7 poena).

Članak 6.

Redoslijed na ljestvici određuje se ovim redom po važnosti:

* broj osvojenih bodova,
* broj osvojenih bodova u međusobnim susretima,
* broj osvojenih setova u pojedinačnim susretima,
* gem razlika u međusobnim pojedinačnim susretima,
* ukupna gem razlika u pojedinačnim susretima,
* ždrijeb.

U kalkulaciji redoslijeda ekipa isključuju se rezultati posljednjih ekipa u skupini u slučaju da sve skupine nemaju isti broj ekipa.

Članak 7.

Sve mečeve sude sami igrači. Uz moguću asistenciju teniskog sudca.

Članak 8.

Svaki igrač/igračica obavezan je imati svoj reket i propisnu tenisku odjeću i obuću. Loptice će osigurati organizator.

Članak 9.

Ako za ekipu nastupi igrač za kojeg se utvrdi da ne ispunjava uvjete za nastup ili je već nastupao za drugu ekipu, ekipa će biti diskvalificirana.

Članak 10.

Mečevi se moraju igrati prema određenom rasporedu igre, igrači/ice moraju doći 15 min prije susreta te započeti susret točno na vrijeme. Čekanja nema, osim u iznimnim situacijama u kojima organizator procjenjuje da li je kašnjenje opravdano.